和殷衙推春霖即事
作者：李咸用
朝代：唐

paragraphs: 東風吹暖雨，潤下不能休。
古道雲橫白，移時客共愁。
綠沈莎似藻，紅泛葉爲舟。
忽起江湖興，疑鄰畎澮流。
此時無勝會，何處滯奇遊？
陣急如酣戰，點麤成亂漚。
竹因添灑落，松得長颼飀。
花慘閑庭晚，蘭深曲徑幽。
絲牽汀鳥足，線挂嶽猿頭。
天地昏同醉，寰區浩欲浮。
柳眉低帶泣，蒲劍銳初抽。
石燕飜空重，蟲羅綴滴稠。
荷傾蛟淚盡，巖拆電鞭收。
豈直望堯喜，却懷微禹憂。
樹滋堪採菌，磯沒懶垂鈎。
腥覺聞龍氣，寒宜擁豹裘。
名膏那作沴，思稔必通侯。
蚌鷸徒喧競，笙歌罷獻酬。
山川藏秀媚，草木逞調柔。
極目非吾意，行吟獨下樓。